b'\n_START_ARTICLE_\nRequiem (Faur\xc3\xa9)\n_START_PARAGRAPH_\nGabriel Faur\xc3\xa9 aloitti Requiemin (op. 48) luonnostelun vuonna 1887. Vaikka Faur\xc3\xa9 oli menett\xc3\xa4nyt is\xc3\xa4ns\xc3\xa4 kahta vuotta aiemmin ja menetti \xc3\xa4itins\xc3\xa4 s\xc3\xa4vellysty\xc3\xb6n alkuvaiheissa, h\xc3\xa4n kertoi s\xc3\xa4velt\xc3\xa4neens\xc3\xa4 teoksen "huvin vuoksi"._NEWLINE_Kantaesityksen aikaan 16. tammikuuta 1888 Faur\xc3\xa9n requiem koostui viidest\xc3\xa4 osasta, jotka olivat Intro\xc3\xaft et Kyrie, Sanctus, Pie Jesu, Agnus Dei ja In Paradisum. T\xc3\xa4m\xc3\xa4n version esitt\xc3\xa4miseksi vaadittiin sekakuoro, sopraanosolisti, matalien jousien orkesteri, harppu, patarummut ja urut sek\xc3\xa4 Sanctuksessa sooloviulu._NEWLINE_S\xc3\xa4velt\xc3\xa4j\xc3\xa4 lis\xc3\xa4si teokseensa Offertoiren vuonna 1889. H\xc3\xa4n my\xc3\xb6s liitti siihen Libera men, jonka oli alun perin s\xc3\xa4velt\xc3\xa4nyt baritonille ja uruille kaksitoista vuotta aiemmin. Teoksensa uuden version kokoonpanoon Faur\xc3\xa9 lis\xc3\xa4si k\xc3\xa4yr\xc3\xa4torvet, trumpetit, pasuunat ja baritonisolistin; t\xc3\xa4m\xc3\xa4 uusittu versio kantaesitettiin tammikuussa 1893._NEWLINE_Hein\xc3\xa4kuussa 1900 kantaesitetty requiemin lopullinen versio on useiten esitetty. Sit\xc3\xa4 varten kokoonpanoon liitettiin puupuhaltimia ja viuluja. Todenn\xc3\xa4k\xc3\xb6isesti n\xc3\xa4m\xc3\xa4 muutokset toteutti Faur\xc3\xa9n oppilas. Requiem esitettiin Faur\xc3\xa9n omissa hautajaisissa.'